जनपद मुजफ्फरनगर मे हुई हिंसा के बाद प्रशासन द्वारा कल दी गई ढील के बाद सामान्य हुए हालात के फलस्वरूप आज भी प्रशासन ने सुबह 10 से सायं 7 बजे तक कर्फ्यू में ढील दी, जिससे लोगों जमकर खरीदारी की व अपना रोजमर्रा का सामान खरीदा। आज प्रशासन के द्वारा दी गई ढील के बाद मुजफ्फरनगर के लोग वही अपने पुराने व प्यार भरे अंदाज मे नजर आये। आज जब लोग एक दूसरे से मिले तो सभी ने प्रशासन व शासन की सराहना की और कहा कि वक्त रहते सब कुछ संभाल लिया गया। गत दिनों हुई हिंसा के चलते कुछ परिवार जो अपने रिश्तेदारों के पास आ गये थे या प्रशासन द्वारा सहायता शिविरों में सुरक्षित पहुंचा दिये गये थे। तहसील बुढ़ाना व तहसील सदर के उन सभी सहायता शिवरों का आज आयुक्त भुवनेश कुमार, डीआईजी, मुथा अशोक जैन, जिलाधिकारी कौशलराज शर्मा व एसएसपी प्रवीन कुमार ने जाकर निरीक्षण किया और वहां पर उपस्थित लोगों से वार्ता भी की। आयुक्त ने सभी से कहा कि उन सभी लोगों का पूरा ध्यान रखा जा रहा है और रखा जायेगा। उन्हें किसी भी प्रकार की कोई परेशानी नहीं होने दी जायेगी। उनके भोजन व अन्य किसी भी प्रकार के सामान, जो रोजमर्रा की जिन्दगी में प्रयोग में आता है, उन सभी वस्तुओं की पूर्ति में कोई कमी नहीं होने दी जायेगी। ग्राम बसी, शिकारपुर, इस्लामाबाद व जौला मे स्थापित सहायता शिविरों के लोगों को खुद आयुक्त व जिलाधिकारी ने सहायता सामग्री का वितरण किया तथा प्राप्त हो रही खाद्य सामग्री का रजिस्टर भी चेक किया।